Det strømmer flyktninger fra Tyrkia inn i Hellas. Det er økonomisk krise i Hellas. Nå skal Norge gi penger slik at asylsøkerne kan få den hjelpen de trenger. Det skriver nyhetsbyrået NTB.

I alt skal Norge gi 160 millioner kroner.

Pål K. Lønseth er statssekretær i Justis-departementet. Torsdag hadde han møter med folk fra den greske regjeringen. De skulle finne ut hvordan pengene fra Norge skulle brukes. Pengene skal gå til bedre asylbehandling og flere asylmottak fram mot 2014.

Det har vært vanskelig for Hellas å hjelpe asylsøkere med det de trenger. Det sier Ketty Kehayioylou. Hun jobber ved Hellas-kontoret til verdens-organisasjonen FNs høykommisær for flyktninger (UNHCR).

– Asylsøkere blir tatt av politiet. De sitter i fengsel i mange måneder. Hellas har store problemer, sier Kehayioylou.

Hun sier at det er bra Norge gir penger.

– Da kan flere få hjelp fort, sier hun.

Flyktningene kommer fra Iran, Irak, Tyrkia, Afghanistan og Syria. De håper på et bedre liv i Hellas. Men Hellas mangler penger. I Hellas er det 38.000 asylsøkere som venter på at søknaden skal behandles. Hellas har fått kritikk. Noen mener at søknadene ikke blir ordentlig vurdert. Nå skal pengene fra Norge gjøre det bedre for flyktningene.